Teknisten aineiden opettajat -TAO r.y.:n ja Tekstiiliopettajaliitto TOL ry:n lausunto luonnoksesta hallituksen esitykseksi eduskunnalle lukiolaiksi ja laiksi ylioppilastutkinnon järjestämisestä annetun lain muuttamisesta

Lukiolain uudistuksen tavoitteena on edistää nykyistä laajempien opintojaksojen ja oppiainerajat ylittävien opintojen järjestämistä ja opiskelijoiden laaja-alaisen osaamisen kehittymistä lukio-opintojen aikana. Esityksellä ei ole tarkoitus muuttaa oppiaineita ja niihin kuuluvien opintojen määrää tai pakollisuutta. Käsityönopettajajärjestöt, TAO r.y. ja TOL ry esittävät muutosta luonnokseen tältä osin.

Uudistus jättää huomioimatta käsityön tiedon- ja taidonalana. Uudistus on tämän vuoksi ristiriidassa tavoitteen lukio yleissivistävänä koulumuotona kanssa. Uudistus pyrkii myös edistämään opiskelijoiden jatko-opinnoissa sekä työelämässä tarvitsemien tietojen ja valmiuksien kehittymistä. Toteutuessaan luonnoksen mukaisesti uudistus ei huomioi käsityö-, muotoilu- ja teknologia-alojen laaja-alaisten valmiuksien kehittymistä.

Esitämme käsityön lisäämistä lukion oppiainevalikoimaan, taito- ja taideaineiden joukkoon. Esitämme, että taide- ja taitoaineiden kokonaismäärä säilyy esityksen mukaisena, 10 op. Pakollisten ja syventävinä opintoina tarjottavien opintojen määräksi esitämme seuraavaa:

|  |  |  |
| --- | --- | --- |
| Oppiaine | Pakolliset opinnot (op) | Syventävinä opintoina tarjottavien valtakunnallisten opintojen määrä (op) |
| Taito- ja taideaineet | 10 |  |
| Liikunta | 4 | 6 |
| Musiikki | 2 | 4 |
| Kuvataide | 2 | 4 |
| Käsityö | 2 | 4 |

Lakiesityksen oppimäärän sisältöä määrittelevä 11 § antaa mahdollisuuden sisällyttää lukiokoulutuksen oppimäärään eri oppiaineryhmissä tai oppiaineissa suoritettavia erityistä osaamista ja harrastuneisuutta osoittavan näytön sisältäviä opintokokonaisuuksia (lukiodiplomi). Huomioitavaa tässä on, ettei lukion oppiainevalikoima sisällä kaikkia yleissivistävän koulun oppiaineita. Käsityön lisääminen pakolliseksi tai syventävinä opintoina tarjottaviksi opinnoiksi mahdollistaa käsityön lukiodiplomin suorittamisen.

Vaihtoehtoisesti esitämme 11 § sanamuodon ”Lukiokoulutuksen oppimäärä voi sisältää myös eri oppiaineryhmissä tai oppiaineissa suoritettavia erityistä osaamista ja harrastuneisuutta osoittavan näytön sisältäviä opintokokonaisuuksia (lukiodiplomi)” muuttamista sanamuotoon ”Lukiokoulutuksen oppimäärä voi sisältää laaja-alaiseen osaamiseen liittyvien opintojen erityistä osaamista ja harrastuneisuutta osoittavan näytön sisältäviä opintokokonaisuuksia (lukiodiplomi)”. Tällä tuetaan lakiuudistuksen tavoitetta yksilöllisten ja joustavien opintopolkujen mahdollistamiseksi opiskelijalle sekä mahdollistaa oppiainerajat ylittävien opintokokonaisuuksien toteuttamisen.

Lausunnon keskeinen sisältö

* Käsityö lisätään lukion oppiaineeksi
* Lukiodiplomin suorittaminen laaja-alaisesti on mahdollistettava

Jussi Karjalainen Maritta Virtanen

puheenjohtaja puheenjohtaja

Teknisten aineiden opettajat -TAO r.y. Tekstiiliopettajaliitto -TOL ry